Hyundai trek omstrede rasadvertensie terug(Argieffoto) Die motorvervaardiger Hyundai het sy advertensie vir ’n indiensnemingsprogram wat slegs vir swart werklose jongmense beskikbaar was, teruggetrek. Dirk Hermann, bestuurshoof van Solidariteit, het dié nuus Sondag bekend gemaak. Dít volg nadat Solidariteit vroeër vandeesweek ’n brief van aanmaning op Hyundai beteken het. Maroela Media het vroeër berig Solidariteit het Hyundai en die Yes4Youth-program tot Vrydag kans gegee om te reageer op ’n aanmaning in verband met dié organisasies se indiensnemingsprogram waarvoor wit werklose jongmense nie in aanmerking kom nie. Hermann sê nou Hyundai se regspan het oor die naweek ’n skrywe aan Solidariteit se regspan gerig waarin die motorvervaardiger aandui dat die advertensie amptelik teruggetrek sal word. Die motorvervaardiger vra ook glo om verskoning in die brief. “Hyundai het die regte ding gedoen. Mag dit ŉ les vir ander werkgewers wees,” sê Hermann. Solidariteit sal nou sy fokus op die regering se Yes4Youth-program rig. Solidariteit het al in die verlede Yes4Youth daarop gewys dat dit absurd is om hulp aan werkloses volgens ras te verleen. Yes4Youth het daarna skriftelike beloftes aan Solidariteit se regspan gemaak dat die program vir alle jongmense oopgestel sou word. Connie Mulder, hoof van die Solidariteit Navorsingsinstituut (SNI), het vroeër vandeesweek gesê daar het egter dadels van gekom en Solidariteit het besluit om die hof te nader. “Hierdie geval is net die jongste verwikkeling in die regering se pogings om hulp vir mense in nood volgens ras uit te deel. Toe die Covid-19-pandemie op sy piek was, moes Solidariteit die regering hof toe neem oor die toerismefonds wat slegs vir swart mense bedoel was. Yes4Youth dwing ons nou weer om te moet opstaan vir die grondbeginsel dat hulp aan behoeftige hande verleen moet word en nie aan swart of wit hande nie. “Om behoeftige mense wat vir hulp toustaan weens hul velkleur uit die tou te verjaag, is gewoon boos,” het Mulder gesê.